《读维摩经》
宋代·郭印

白衣心出家，从古推净名。
无疾现有疾，特地真机生。
佛欲遣人间，指示转分明。
宜是诸大士，辞屈不能行。
文殊末后往，万众心已倾。
箭锋相注处，妙义益峥嵘。
芥子容须弥，毛孔受四溟。
此理自灼然，学者疑且惊。
更谈不二门，法法俱见成。
一默岂无语，其声如震霆。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。